Temeljem članka 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIMA U CILJU ZAŠTITE PRAVA UČENIKA TIJEKOM DRUGOG POLUGODIŠTA ŠKOLSKE GODINE 2020./2021.**

1. STANJE SIGURNOSTI

Drugo polugodište također je proteklo u je u posebnim okolnostima zbog pandemije COVID-19 i škola je poduzela mjere kako bi minimalizirala rizik za učenike i nastavnike. Nastava je organizirana po A i B modelu. Učenici 1. razreda, 4. razreda i 3.e razreda nastavu su pohađali po A modelu, dok su učenici ostalih razreda nastavu pohađali po B modelu, odnosno polovica razreda bila bi u školi, dok je polovica razreda nastavu pratila na daljinu, osim kada su imali vježbe i bili podijeljeni u skupine. Nakon završetka nastavne godine za završne razrede, svi učenici krenuli su na nastavu po A modelu. U učionicama, gdje je to bilo moguće, osiguran je minimalan razmak od 2 metra između učenika, a hodnicima je bilo obvezno nošenje maski. U učionicama gdje nije bilo moguće osigurati propisani razmak, bilo je obvezno nošenje zaštitne maske. Na ulasku u učionice učenici su mogli dezinficirati ruke. U slučaju zaraze učenika ili nastavnika virusom COVID-19, ravnatelj ili u njegovoj odsutnosti pedagoška služba bi obavijestili bi nadležnog epidemiologa te bi on izrekao mjeru samoizolacije učenicima i/ili nastavnicima koji su bili u bliskom kontaktu sa zaraženima. Pridržavanjem mjera te brzom i efikasnom komunikacijom s roditeljima učenika spriječeno je širenje virusa u školi te škola u drugom polugodištu nije bila primorana prelaziti u potpunosti na C model nastave zbog velikog broja zaraženih. Učinila bi to tek nakon što je Stožer civilne zaštite Grada Zagreba odredio da sve srednje škole idu na nastavu po C modelu.

Tijekom drugog polugodišta zabilježena su dva slučaja fizičkog nasilja. U jednom slučaju radilo se o sudjelovanju u tučnjavi, a u drugom o nasilničkom ponašanju. Škola je o sukobima obavijestila sve nadležne službe, kako je propisano *Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima* i *Protokolom o postupanju u slučaju nasilja među djecom i mladima te događaj prijavila nadležnim institucijama.* Također, svim učenicima koji su se neprimjereno ponašali izrečene su pedagoške mjere ukora razrednog vijeća, sukladno *Pravilniku o kriterijima za izricanje pedagoških mjera.*

2. PROVOĐENJE PREVENTIVNIH PROGRAMA

Preventivni programi Škole u drugom polugodištu školske godine 2020./2021. planirani su Godišnjim planom i programom rada škole, Školskim kurikulumom i programima rada razrednika te za cilj imaju prevenciju školskog neuspjeha i rizičnih ponašanja, odnosno poticanje i razvijanje vršnjačke pomoći, prihvaćenosti i samopouzdanja te promicanje pozitivnog socijalnog ponašanja.

Također, kroz satove razrednika i u sklopu predmetne nastave realiziraju se međupredmetne teme Osobni i socijalni razvoj, Učiti kako učiti, Građanski odgoj i obrazovanje, Zdravlje, Poduzetništvo, Uporaba informacijske i komunikacijske tehnologije i Održivi razvoj.

S obzirom na specifičnost situacije školski preventivni programi nisu se uspjeli ostvariti u punom opsegu zbog nemogućnosti dolaska vanjskih suradnika u školu. Međutim, odgojno-obrazovni radnici kroz redovnu nastavu ostvaruju predviđene aktivnosti. Posebno se to odnosi na aktualne teme u trenutnoj situaciji, mentalno zdravlje mladih, uporabu informacijskih i komunikacijskih tehnologija te održavanje higijene, koja je usko vezana i uz našu struku.

3. MJERE ZAŠTITE PRAVA UČENIKA

Svi odgojno-obrazovni radnici poduzimaju predviđene radnje u svrhu zaštite prava učenika, posebice 87 učenika i učenica s teškoćama, koji se obrazuju kroz redoviti program uz individualizirani pristup ili redoviti program uz prilagodbu sadržaja i individualizirani pristup. Ponovno je izazov bio uspostaviti optimalan način nastave na daljinu za one učenike koji su nastavu pohađali po B modeli. Također, škola je osigurala što kvalitetnije praćenje nastave za učenike koji temeljem potvrde školske liječnice nastavu prate isključivo na daljinu.

Pedagoška služba je kontinuirano tijekom školske godine obavljala savjetodavni rad s učenicima i njihovim roditeljima te po potrebi surađivala sa školskom liječnicom i nadležnim Centrom za socijalnu skrb. Razrednici su imali pretežno dobru suradnju s roditeljima. U slučaju roditelja koji su zanemarivali svoje obveze propisane Obiteljskim zakonom, kontakt je uspostavljala pedagoška služba uz pomoć nadležnog Centra za socijalnu skrb. Činjenica da je dio učenika u školi bio svaki drugi tjedan otežavao je praćenje i podršku učenicima koji su imali teškoća sa školskim uspjehom, ali suradnjom predmetnih nastavnika, razrednika i pedagoške službe većina učenika uspjela je uspješno završiti razred.

ZAKLJUČAK:

Na temelju svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

Zagreb, 5. listopada 2021.

 Ravnatelj:

 Josip Šestak, dipl. teolog